
    Reiseguide


    Når de dreg eller hamnar nokon stad, må de i hovudsak ta omsyn til følgjande: jord, luft, vatn.


    Lufta (himmelen) blir vanlegvis kvelva over jorda eller vatnet. Ho kan vere blå, blå med kvite flekkar, grå, svart eller svart med lysare prikkar.


    Det finst også dristig bruk av mellomnyansar.


    I overgangsperiodane mellom svart himmel og lysare him­mel (grunnfarge) blir det ofte gjort bruk av fleire fargar, primært sjatteringar av raudt. Det same gjeld for over­gangen frå lysare, primært blå, himmel til svart himmel. Ved grå himmel er overgangane lysare og bruken av raudt er – om ikkje heilt fråverande – meir tilbakehalden.


    Om de i løpet av reisa har høve til å sjå himmelen, kan de i hovudsak rekne reisa som vellykka.


    Jord er tyngre enn himmel og sig difor av seg sjølv ned under himmelen. Til skilnad frå himmel og vatn er jorda i liten grad gjennomsiktig. For jorda sin del er det difor viktig å ta omsyn til den indre venleiken. Jorda er fruktbar. Dei viktigaste typane frukt jorda ber er: plantedekke, dyredekke, sanddekke, gjørmedekke, snødekke og menneskedekke. Av desse blir førstnemnde og sistnemnde høgst verdsett, men også dei andre har sin eksotiske sjarm.


    Vatnet er endå tyngre enn jorda, men til ein viss grad gjennomsiktig. Tyngda får vatnet til å trengje ned i dei djupaste gangane i jorda. Vatnet har evna til å spegle den indre venleiken i både jord og himmel. Når det gjeld det første (jord), får vatnet brunfarge, når det gjeld him­melen, så speglar delar av jorda – saman med himmel­lekamar, himmelfargar og himmelbilete – seg i vatnet (og utan tvil kjenner de den universelle sanninga at for å spegle det vakre må det som speglar det, sjølv vere i ro). Til skilnad frå himmelen og jorda, som er for monolittar å rekne, har vatnet ein tendens til å røre på seg. Som regel er den rørsla likevel illusorisk – vatnet går sin veg heile tida (elv), men det kjem aldri fram. I dei store hava, i sjøen og i innsjøane kan det også observerast ei rytmisk rørsle – om lag som på diskotek. Større vatn rører seg med større amplitude, men held seg like vel generelt innanfor temmeleg tronge rammer.


    Dei beste reisemåla oppstår der bruken av den vertikale dimensjonen er meir dristig. Det betyr generelt at jorda dannar ein slags opphaugingar. Ved foten av desse opphaugingane er det vatn, og over opphaugingane tårnar himmelen. Ein må vere svært observant – som kjent støttar jorda seg alltid på jorda. Dette vil seie at for å danne den vertikale dimensjonen tek ein jord og legg det på meir jord, og så blir det oppå denne opphauginga lagt endå meir jord (som ein ikkje må grave frå under den same opphauginga), og denne aktiviteten held fram inntil ein har nådd eit resultat som er tilfredsstillande for alle partar.


    Det ideelle biletet er når jorda reiser seg mot himmelen i ei mest mogleg rett linje (ho når aldri dit), og det samtidig dett vatn frå denne jorda ned på same jorda. Dette vatnet prøver å kome seg stadig djupare, men himmelen lurer seg til å løfte det opp att og tilbake dit turen starta.


    Nokre gonger lagar moder natur personleg opphaugingar til fest for augo. Andre gonger dannar det seg opphaugingar på stader med tettare menneskedekke.


    Desse opphaugingane er av eit heilt anna slag. Menneske­dekket tenderer til å vere tettare stader der moder natur alt har fått i stand ein viss grad av vertikaldimensjon. Medrekna er også undervassdelen av vertikaldimensjonen. Opp­haugingar som kjem som resultat av menneskedekket, blir kalla bygningar. Høve til å danne bygningar oppstår det mykje av, men stort sett (slik det er for alt som har jorda som element) får dei sin karakter definert ved at dei på ein særleg transparent måte må ta omsyn til gravitasjonen, medan himmelen og vatnet kan gjere dette på ein tilsyne­latande leiken måte. Som tidlegare sagt – både for menneskeskapte (bygningar) og naturlege opphaugingar (fjell) – blir vertikal­dimensjonen høgt verdsett. Dess høgare, dess høgare verdsett. Fordelen med høge bygningar er at ein derifrå kan sleppe jord, vatn og eld i hovudet på menneske­dekket som det aular av nede ved foten av bygninga. Sant nok er denne skikken i ferd med å gå over i historia – ­metodane for destruksjon og nedkjemping av uønskt menneskedekke er vesentleg forbetra. Samtidig er det eit paradoks at dess mektigare og høgare menneskeskapte vertikalar jorda ber, dess sikrare er det at det i området rundt vil sige til meir menneskedekke, menneskedekke med opphav frå framande stader, som den opphavelege overdrivinga med vertikaldimensjonen var innretta på å øydeleggje og halde unna.


    Høge einetasjes bygningar blir også brukte for å kaste idear ned frå tårn. Dette er ein endå skrekkelegare materie enn jord, vatn og eld til saman.


    Himmelen blir i hovudsak ikkje brukt til dette føre­målet (sjølv om det finst teoretikarar som meiner himmelen er ideanes element). Fordelen med høge bygningar (og overdriven vertikaldimensjon generelt) er også høvet det gir til å sjå på jorda som breier seg under (når de har nådd stor nok høgd langs denne vertikaldimensjonen). Dette får fram snarvegane og det store biletet. Menneskedekket har vanlegvis eit todelt operativsystem – observasjons- og avgjerdspunktet ligg anten på det høgast moglege punktet langs vertikalaksen eller på eit av dei temmeleg låge, det såkalla grasrotnivået (graset er ein type plantedekke, ein av dei mest populære langs vertikalaksen).


    Menneskedekkets operativsystem er ikkje i stand til å bruke begge utkikkspunkta samtidig, i beste fall vil det i visse punkt veksle frå det eine til det andre.


    I det store og heile er dette alt du treng å vite før du reiser – og alt det du veit etter å ha reist. Det dreier seg om vertikale spel som synleggjer ujamn lagring av jord.


    Har du i løpet av reisa sett både jord, vatn og luft, er di reise upåklageleg.

